Avizul Comitetului Economic și Social European privind Comunicarea Comisiei către Parlamentul European și Consiliu privind o nouă strategie de finanțare pentru finanțarea NextGenerationEU

[COM(2021) 250 final]

(2021/C 374/07)

Raportoare: Judith VORBACH

Sesizare Comisia Europeană, 31.5.2021 Temei juridic Articolul 304 din Tratatul privind funcționarea Uniunii Europene Secțiunea competentă Secțiunea pentru uniunea economică și monetară și coeziune economică și socială Data adoptării în secțiune 22.6.2021 Data adoptării în sesiunea plenară 8.7.2021 Sesiunea plenară nr. 562 Rezultatul votului (voturi pentru/voturi împotrivă/abțineri) 186/0/4

1. Concluzii și recomandări

1.1. CESE salută faptul că toate statele membre au finalizat ratificarea la nivel național a Deciziei (UE, Euratom) 2020/2053 a Consiliului ( 1 ) (Decizia privind resursele proprii – DRP) și că, prin urmare, la 1 iunie 2021 a intrat în vigoare noua DRP, ceea ce permite Comisiei să înceapă să împrumute resurse pentru instrumentul de redresare. CESE solicită tuturor părților interesate să parcurgă rapid următoarele etape pentru a lansa fluxul de fonduri.

1.2. Efectul de stimulare a încrederii al NextGenerationEU (NGEU) a contribuit deja la stabilizarea economiilor și a costurilor de împrumut ale Uniunii și ale statelor membre. Finanțarea din partea NGEU va crește volumul activelor sigure ale UE și va consolida rolul internațional al monedei euro. CESE constată că strategia de finanțare a NGEU se bazează pe împrumuturi de pe piața de capital și pe investiții private.

1.3. În comparație cu dezbaterea amplă privind cheltuielile NGEU, finanțarea este percepută a fi o chestiune tehnică. Cu toate acestea, o bună strategie de finanțare este elementul esențial pentru punerea în aplicare fără probleme a NGEU. Finanțarea solidă, o gestionare solidă a riscurilor, costurile de împrumut scăzute și finanțarea durabilă sunt aspecte avantajoase pentru societatea civilă, care suportă, în cele din urmă, riscurile de piață. Gestionarea împrumuturilor și a datoriilor trebuie să se bazeze pe un control democratic, pe legitimitate și pe transparență.

1.4. Finanțarea pentru NGEU necesită o strategie sofisticată care să garanteze că UE își poate îndeplini prompt angajamentele de plată și în condiții favorabile de piață. CESE subliniază importanța gestionării directe de către Comisie a strategiei de finanțare și salută creșterea resurselor umane ale Comisiei în acest domeniu. Cu toate acestea, acest lucru ar trebui realizat într-un mod echilibrat din punctul de vedere al genului. În plus, ar trebui instituit un comitet consultativ, din care să facă parte reprezentanți ai Comisiei, Parlamentului European, Consiliului, partenerilor sociali și societății civile organizate.

1.5. CESE subliniază importanța menținerii bonității ridicate a UE și a unor costuri de împrumut scăzute pentru a evita efectele de redistribuire de la debitori la creditori. În plus, acest lucru – alături de ratele tot mai mari ale creșterii economice – facilitează rambursarea. Bonitatea va depinde mai ales de puterea economică, politică și socială a UE și ar putea fi consolidată prin aprofundarea UEM. În orice caz, crizele ar trebui anticipate, ceea ce poate include și posibilitatea ca BCE să acționeze în calitate de cumpărător de ultimă instanță.

1.6. În general, o mare parte a noii strategii de finanțare este dedicată relațiilor cu investitorii. CESE salută decizia privind împrumuturile și planurile de finanțare, care sunt în primul rând mijloace de asigurare a transparenței pentru piețele financiare. Totuși, comunicarea cu publicul și cu reprezentații săi nu ar trebui să devină niciodată o prioritate de rangul doi. Trebuie salutat faptul că una dintre condițiile preliminare pentru participarea la rețeaua de dealeri primari este, printre altele, supravegherea de către o autoritate competentă a Uniunii. Întrucât conformitatea cu normele relevante este imperativă, CESE sprijină eventuala implicare a OLAF în această supraveghere și salută faptul că și alte autorități publice pot fi desemnate pentru a verifica conformitatea membrilor rețelei de dealeri primari cu normele prevăzute în decizie.

1.7. Implicarea masivă pe piețele de capital va fi însoțită de un set amplu de riscuri. CESE sprijină instituirea unor sisteme solide de gestionare a riscurilor și deținerea „contului NGEU” la BCE. Având în vedere interesul public în ceea ce privește gestionarea solidă a riscurilor, responsabilul cu gestionarea riscurilor (CRO) ar trebui să se consulte cu Parlamentul European și cu Consiliul în momentul elaborării politicii la nivel înalt privind riscurile și conformitatea. Nu în ultimul rând, CESE solicită Comisiei să asigure responsabilitatea, transparența și buna gestiune financiară încă de la începutul împrumuturilor acordate de NGEU și atrage atenția asupra împrumuturilor excesive de la investitori din afara UE, pledând totodată pentru introducerea de noi resurse proprii.

1.8. În general, CESE salută componenta consolidată de partajare a riscurilor a NGEU, dar subliniază și importanța reducerii riscurilor pentru a asigura stabilitatea piețelor financiare și a proteja în mod adecvat interesele financiare ale Uniunii. Pentru a ține cont în mod cuvenit de interesele societății civile, CESE salută „cadrul obligațiunilor verzi ale NGEU” prevăzut și propune să se ia în considerare emisiunea de obligațiuni sociale ale NGEU.

2. Contextul avizului

2.1. NextGenerationEU (NGEU) va injecta în economia UE până la 806 miliarde EUR – 5 % din PIB-ul UE – sub formă de granturi și împrumuturi. Comisia va împrumuta, în numele UE, aceste sume prin operațiuni de finanțare pe piețele internaționale de capital. NGEU este destinat a fi un instrument temporar. Împrumutul va avea loc în perioada cuprinsă între jumătatea anului 2021 și 2026. În această perioadă, Comisia va executa operațiuni de finanțare cuprinse între 150 și 200 de miliarde EUR pe an. Finanțarea atrasă de UE urmează să fie rambursată fie direct de către statele membre (pentru împrumuturi), fie prin bugetul UE (pentru sprijinul nerambursabil) până în decembrie 2058 cel târziu.

2.2. Comunicarea privind o nouă strategie de finanțare pentru finanțarea NextGenerationEU ( 2 ) este adoptată în conformitate cu articolul 5 alineatul (3) din Decizia (UE, Euratom) 2020/2053, care impune Comisiei să ia măsurile necesare pentru administrarea operațiunilor de împrumut și să informează periodic Parlamentul European și Consiliul cu privire la toate aspectele strategiei sale de administrare a datoriei. Pe baza aprobării Deciziei privind resursele proprii (DRP) de către toate statele membre, Comisia va pune în aplicare o strategie de finanțare, astfel cum se subliniază în comunicare și se specifică în trei decizii ( 3 ) . Instrumentele vor include obligațiuni ale UE și titluri de creanță ale UE; tehnicile implicate vor consta în sindicalizări și licitații. Vor fi prevăzute o decizie anuală de stabilire a cuantumurilor maxime care urmează să fie împrumutate și planuri de finanțare semestriale. Comisia își va consolida structurile și va crea o rețea paneuropeană de dealeri primari.

3. Observații generale

3.1. Next Generation EU a fost dezvoltată și adoptată în forma corespunzătoare și la momentul potrivit ”. Având în vedere efectul său de stimulare a încrederii, NGEU are deja un impact pozitiv asupra economiei UE și în unele țări a redus probabilitatea unei crize profunde. Pe termen lung, se preconizează că NGEU va spori în mod considerabil producția UE, ceea ce înseamnă că, în cele din urmă, toate statele membre pot deveni beneficiari neți CESE a sprijinit NGEU încă de la început și și-a exprimat în mod repetat aprobarea ( 4 ) . În avizul său pe tema „Strategia anuală pentru 2021 privind creșterea durabilă” ( 5 ) , CESE confirmă faptul că inițiativa „”. Având în vedere efectul său de stimulare a încrederii, NGEU are deja un impact pozitiv asupra economiei UE și în unele țări a redus probabilitatea unei crize profunde. Pe termen lung, se preconizează că NGEU va spori în mod considerabil producția UE, ceea ce înseamnă că, în cele din urmă, toate statele membre pot deveni beneficiari neți ( 6 ) . CESE salută faptul că toate statele membre au finalizat ratificarea la nivel național a DRP, permițând începerea împrumuturilor, și invită toate părțile interesate să parcurgă rapid următoarele etape pentru a lansa fluxul de fonduri.

3.2. Există, pe bună dreptate, o amplă dezbatere privind utilizarea fondurilor NGEU și – într-o mai mică măsură – privind noile resurse proprii. În comparație cu aceasta, finanțarea NGEU a beneficiat de puțină atenție, fiind percepută ca având o natură mai degrabă tehnică decât politică. Cu toate acestea, împrumutul în cadrul NGEU va spori în mod clar obligațiile financiare ale Uniunii și trebuie realizat în așa fel încât să se asigure controlul democratic, legitimitatea și transparența. CESE subliniază că o finanțare solidă și durabilă, o gestionare solidă a riscurilor și costuri de împrumut scăzute se înscriu în interesul public. Societatea civilă europeană va fi în ultimă instanță responsabilă pentru datoriile înregistrate, iar creșterea costurilor împrumuturilor va genera efecte de redistribuire de la debitori la creditori. O bună strategie de finanțare este, de asemenea, un element esențial pentru punerea în aplicare fără probleme a NGEU.

3.3. CESE constată că strategia propusă se bazează pe finanțarea prin intermediul piețelor internaționale de capital. Nu au fost implementate amortizoare de capital, așa cum sunt prevăzute în Mecanismul european de stabilitate (MES) și nu există planuri de reînnoire a datoriei după 2058. Totuși, alte abordări au fost, de asemenea, dezbătute public, precum obligațiunile perpetue garantate și emise simultan de BCE ( 7 ) . Pe termen lung, și în special în cazul emisiunii de creanțe comune permanente, ar trebui să se ia în considerare încredințarea rolului de creditor de ultimă instanță BCE.

3.4. Date fiind nevoile substanțiale de finanțare pentru NGEU, calendarul său de rambursare complex și eventual nesigur, precum și pachetele bugetare care nu sunt cunoscute cu precizie, este necesară o strategie de finanțare sofisticată pentru a realiza operațiunea de împrumut pe piețe. Evoluția piețelor financiare trebuie anticipată pentru a garanta că Uniunea își poate îndeplini prompt angajamentele de plată, fără a fi obligată să atragă capital în condiții de piață nefavorabile. Acest lucru necesită competențe de piață și flexibilitatea de a decide momentul de execuție a operațiunilor de finanțare și tehnicile de finanțare care trebuie utilizate pentru a asigura cele mai mici riscuri de execuție și costuri de finanțare posibile. CESE subliniază că este foarte important ca Comisia să gestioneze direct strategia de finanțare și să nu o externalizeze. Este necesară instituirea unor noi capacități operaționale, iar Comisia își consolidează, pe bună dreptate, resursele umane și competențele. CESE solicită Comisiei să pună în aplicare în acest context o abordare echilibrată din punctul de vedere al genului.

3.5. În plus, CESE constată că strategia de finanțare a NGEU este însoțită de o extindere a responsabilității către Comisie și salută obligația de a informa periodic Parlamentul European și Consiliul cu privire la toate aspectele strategiei sale de administrare a datoriei alături de dispozițiile acordului interinstituțional ( 8 ) . Actualizările anuale vor începe din al treilea trimestru al anului 2021. Având în vedere puternicul interes public în finanțarea solidă a NGEU, acest lucru pare a fi un nivel minim de implicare. CESE propune instituirea unui comitet consultativ pentru finanțarea NGUE. Membrii Comitetului pentru risc și conformitate pentru NGEU ar trebui să se reunească semestrial cu reprezentanți selectați în acest scop din cadrul Parlamentului European, al Consiliului, din rândul partenerilor sociali și al societății civile organizate, care să fie competenți în chestiuni legate de piețele financiare.

3.6. Având în vedere ratingul ridicat de credit al UE și perspectiva stabilă, Comisia va putea împrumuta în condiții financiare avantajoase și va putea repercuta acest avantaj asupra statelor membre. CESE subliniază importanța menținerii costurilor de împrumut la un nivel scăzut pe întreaga durată a perioadei de finanțare. Alături de ratele de creștere economică mai mari decât se preconizase, acest aspect va facilita în mod considerabil rambursarea. Mai presus de toate, bonitatea UE va depinde de puterea sa economică, politică și socială și va fi consolidată prin aprofundarea UEM. În schimb, forțele centrifuge și conflictele tenace dintre statele membre riscă să o slăbească, în timp ce efectul garanțiilor ( 9 ) în detrimentul unor state membre ar putea duce la fricțiuni politice grave ( 10 ) . În plus, ar trebui anticipate crizele de natură economică sau legate de piața financiară, sănătate sau orice alt domeniu. Prin urmare, este vital ca strategia de finanțare să se bazeze pe cea mai rezistentă și durabilă fundație imaginabilă, ceea ce poate include și posibilitatea ca BCE să acționeze în calitate de cumpărător de ultimă instanță.

3.7. Deși activitățile de finanțare ale NGEU au început deja, calendarul introducerii de noi resurse proprii este mult mai puțin concret. Comisia va prezenta propuneri pentru noile resurse proprii bazate pe un mecanism de ajustare la frontieră în funcție de carbon, sistemul de comercializare a certificatelor de emisii și o redevență digitală la jumătatea anului 2021. Propuneri ulterioare în 2024 ar putea include o taxă pe tranzacțiile financiare sau o contribuție financiară legată de sectorul corporativ. În cazul în care noile resurse proprii sunt disponibile înainte de ianuarie 2028, acestea vor fi utilizate pentru a începe rambursarea mai devreme. CESE solicită Comisiei să prezinte propunerile prevăzute pentru 2024 și pledează pentru introducerea rapidă de noi resurse proprii. Puse în aplicare în mod corespunzător, acestea nu ar servi numai ca o compensație atunci când impozitele nu pot fi aplicate în mod eficient la nivel național din cauza concurenței fiscale, ci ar contribui și la un sistem de rambursare echitabilă și la combaterea schimbărilor climatice. Acest lucru ar contribui, de asemenea, la evitarea necesității de a majora contribuțiile naționale sau de a reduce cheltuielile din bugetul UE.

3.8. Împrumutul de aproximativ 800 de miliarde EUR din cadrul NGEU va crește volumul activelor sigure exprimate în euro la aproximativ 2 mii de miliarde EUR, inclusiv instrumentul SURE ( 11 ) și alte 800 de miliarde EUR în active emise prin intermediul MES/SESF și BEI înainte de pandemie ( 12 ) . Stimularea activelor europene sigure care acoperă toate scadențele de până la 30 de ani va oferi noi instrumente sigure pentru investiții, va ajuta băncile să-și diversifice obligațiunile suverane, va spori atractivitatea zonei euro și va consolida rolul internațional al monedei euro. În plus, este probabil ca efectul de stimulare a încrederii al NGEU să reducă, de asemenea, costurile împrumuturilor, atât pentru sectorul public, cât și pentru sectorul privat, în special în țările din zona euro cu marje mari în raport cu Germania. Împrumuturile acordate de NGEU vor oferi, de asemenea, statelor membre o opțiune în cazul turbulențelor de piață care afectează emisiunile naționale de obligațiuni. CESE salută consolidarea componentei de partajare a riscurilor, dar subliniază și importanța reducerii riscurilor prin asigurarea unei reglementări solide a pieței financiare și a convergenței în materie de supraveghere.

4. Observații specifice

4.1. CESE salută faptul că decizia-cadru anuală privind împrumuturile va stabili limite maxime, de exemplu, pentru finanțarea pe termen lung și pe termen scurt și că împrumuturile vor fi organizate pe baza unor planuri de finanțare pe șase luni, pe baza informațiilor privind plățile viitoare. Aparent, acestea sunt menite să asigure transparența piețelor prin asigurarea predictibilității emisiunilor pentru investitori și prin facilitarea coordonării cu alți emitenți, servind, de asemenea, ca bază de informare a Parlamentului European și a Consiliului. CESE este pe deplin conștient de importanța relațiilor dintre investitori și emitenți, dar subliniază că comunicarea cu publicul și cu reprezentanții acestuia nu ar trebui să fie niciodată o prioritate de rangul doi și că interesele financiare ale Uniunii trebuie protejate cu atenție.

4.2. Planificarea continuă a lichidităților va garanta că deținerile de numerar sunt suficiente pentru a evita deficitele de lichidități, precum și numerarul în casă inutil. Având în vedere că capacitatea de absorbție a piețelor de capital este limitată și că deficitele de lichidități duc la o perturbare a punerii în aplicare a NGEU, CESE solicită să se acorde prioritate amortizoarelor de risc solide care depășesc reducerea excesivă a costurilor la minimum și sprijină în mod explicit menținerea deținerilor prudențiale de numerar într-un cont special la BCE, pentru a se evita ca aceste lichidități să fie supuse unui risc de contrapartidă.

4.3. Apartenența la rețeaua de dealeri primari oferă instituțiilor financiare dreptul de a participa la licitații și include promovarea lichidității pieței și furnizarea, către Comisie, de consiliere obiectivă și informații obiective privind piața, fiind totodată legată de angajamente în materie de cumpărare și raportare. CESE salută faptul că solicitanții trebuie să fie deja membri activi ai unei rețele de dealeri primari din UE și să fie supravegheați de o autoritate competentă a Uniunii. Dealerii primari vor juca un rol esențial în cadrul finanțării NGEU și orice neglijență sau abatere ar putea duce la costuri mai mari de împrumut. În plus, trebuie avute în vedere riscurile de contrapartidă, precum și puterea de piață și relevanța sistemică a dealerilor primari.

4.3.1. Având în vedere responsabilitățile semnificative ale membrilor rețelei de dealeri primari, conformarea lor la normele relevante este imperativă. Supravegherea conformității cu normele stabilite în decizie ( 13 ) se bazează în mare măsură pe obligațiile de raportare ale dealerilor primari înșiși. În plus, CESE sprijină posibila implicare a OLAF în supraveghere și salută faptul că, în plus față de Comisie, pot fi desemnate și alte autorități publice ca părți terțe pentru a efectua controale în vederea verificării conformității membrilor rețelei de dealeri primari cu decizia.

4.3.2. Comisia va elabora, de asemenea, o metodă pentru stabilirea dealerilor primari de luat în considerare pentru participarea la tranzacțiile sindicalizate, care vor fi desemnați pentru fiecare tranzacție de împrumut. Membrii deosebit de activi ar trebui să fie eligibili pentru a fi gestionari principali și cogestionari în cadrul tranzacțiilor sindicalizate și să fie remunerați. Acest grup ar trebui să se implice în activități de formare a pieței, să promoveze emisiunile în rândul investitorilor și să furnizeze Comisiei consiliere obiectivă și informații obiective privind piața. CESE ia notă de rolul central al instituțiilor financiare în finanțarea activităților și atrage atenția asupra posibilelor conflicte de interese, în special în ceea ce privește rolul consultativ. În orice caz, este foarte de dorit să se asigure o capacitate și informații legate de piața financiară la nivel înalt în cadrul autorităților publice.

4.4. Implicarea masivă în piețele de capital va fi însoțită de un set amplu de riscuri, care sunt în ultimă instanță suportate de societatea civilă europeană. CESE este pe deplin de acord cu declarația Comisiei, conform căreia „ având în vedere volumele fără precedent ale operațiunilor și gradul de sofisticare al strategiei de finanțare necesare, este extrem de important ca operațiunile NGEU să facă obiectul unui cadru solid și independent de gestionare a riscurilor și de asigurare a conformității ”. Într-adevăr, trebuie să se garanteze că operațiunile NGEU se desfășoară într-un mod coerent cu cele mai înalte standarde de integritate, probitate și bună gestiune financiară. CESE sprijină instituirea unor sisteme solide de guvernanță și de gestionare a riscurilor, inclusiv instituirea unor principii și structuri care să asigure supravegherea solidă și independentă a tuturor operațiunilor financiare ale NGEU.

4.4.1. Un pilon central al acestui sistem va fi directorul responsabil cu gestionarea riscurilor (CRO), care va avea autonomie deplină în îndeplinirea sarcinilor sale și va raporta, printre altele, directorului general al Direcției Generale Buget și membrului Colegiului responsabil de buget. Acesta va fi responsabil cu elaborarea unei politici la nivel înalt privind riscurile și conformitatea și se va asigura că toate operațiunile NGEU sunt conforme cu aceasta, fiind susținut totodată de un coordonator al funcției de conformitate și de un comitet pentru risc și conformitate. Având în vedere importanța gestionării solide a riscurilor, ar trebui să se aibă în vedere posibilitatea ca responsabilul cu gestionarea riscurilor (CRO) să se consulte cu Parlamentul European și cu Consiliul în momentul elaborării politicii la nivel înalt privind riscurile și conformitatea.

4.4.2. Rămân întrebări cu privire la gestionarea riscurilor la începutul activităților de împrumut, în special în perioada anterioară desemnării CRO și în perioada de trei luni planificată pentru elaborarea politicii la nivel înalt privind riscurile și conformitatea. Pentru a compensa neconcordanțele legate de scadențe dintre împrumuturi și instrumentele de finanțare subiacente, în special în 2021, Comisia va aplica un set de instrumente de piață financiară, inclusiv swapuri și eventual documente comerciale, care sunt deosebit de riscante. CESE solicită Comisiei să asigure răspunderea, transparența și buna gestiune financiară încă de la începutul împrumuturilor acordate de NGEU.

4.5. Aparent, este nevoie de un sistem contabil sofisticat și cuprinzător pentru a gestiona în mod adecvat strategia de finanțare diversificată. CESE salută consolidarea funcțiilor administrative și contabile ale Comisiei. Utilizarea software-ului încercat și testat ar trebui, desigur, să fie standard. CESE constată rolul important al contabilului Comisiei responsabil de asigurarea contabilității adecvate pentru toate operațiunile NGEU și de deschiderea „contului NGEU” deținut la BCE.

4.6. CESE recunoaște că o parte importantă a noii strategii de finanțare este elaborarea unei strategii de relații cu investitorii și a instrumentelor aferente. Ea va include un buletin informativ al UE privind finanțarea, care va permite Comisiei să comunice în mod regulat și transparent cu comunitatea investitorilor. De asemenea, Comisia va contacta în mod activ „investitori din întreaga lume” printr-un program sistematic de vizite structurate. Totuși, CESE atrage atenția asupra împrumuturilor excesive de la investitori din afara UE, care ar putea, mai ales în perioade de criză, să fie însoțite de riscuri tot mai mari, cum ar fi, de exemplu, o întrerupere bruscă a activităților de creditare.

4.7. Comisia va depune eforturi pentru a atrage 30 % din fondurile NGEU prin emiterea de obligațiuni verzi, care ar putea totaliza 250 de miliarde EUR din emisiunea de obligațiuni verzi, transformând UE în unul dintre cei mai mari emitenți de obligațiuni verzi de la nivel mondial și consolidând politica UE și poziția sa de lider de piață în domeniul finanțării durabile. CESE salută „cadrul obligațiunilor verzi ale NGEU” planificat, care se bazează pe obligația impusă statelor membre de a se asigura că 37 % dintre cheltuielile finanțate prin Mecanismul de redresare și reziliență (MRR) sunt dedicate combaterii schimbărilor climatice. În plus, și emisiunea de obligațiuni sociale ar trebui să fie intensificată în cadrul NGEU și ar trebui să completeze volumul de 100 de miliarde EUR dedicat Instrumentului SURE. Pentru a beneficia de sprijin din partea MRR, țările din UE sunt, de asemenea, invitate să elaboreze proiecte, printre altele, în domeniile de politică ale creșterii favorabile incluziunii și ale coeziunii sociale – o bază pentru dezvoltarea unui cadru pentru emisiunea de obligațiuni sociale. Astfel, interesele societății civile ar putea fi luate pe deplin în considerare în strategia de finanțare.

Bruxelles, 8 iulie 2021. Președintele Comitetului Economic și Social European Christa SCHWENG

(1) Decizia (UE, EURATOM) 2020/2053 a Consiliului din 14 decembrie 2020 privind sistemul de resurse proprii ale Uniunii Europene și de abrogare a Deciziei 2014/335/UE, Euratom (JO L 424, 15.12.2020, p. 1).

(2) COM(2021) 250 final.

(3) C(2021) 2500 final (JO L 131, 16.4.2021, p. 170), C(2021) 2501 final, C(2021) 2502 final.

(4) JO C 364, 28.10.2020, p. 124.

(5) JO C 155, 30.4.2021, p. 45.

(6) The nonsense of Next Generation EU net balance calculations (Bruegel) (Absurditatea calculelor soldului net al Next Generation EU).

(7) „Covid Perpetual Eurobonds: Jointly guaranteed and supported by the ECB” (Obligațiuni de stabilitate Covid perpetue: garantate și sprijinite în comun de BCE).

(8) Acordul interinstituțional din 16.12.2020 între Parlamentul European, Consiliu și Comisie.

(9) Ca urmare a adoptării DRP.

(10) A se vedea articolul 9 alineatul (5) din Decizia (UE, Euratom) 2020/2053.

(11) Instrumentul european de sprijin temporar pentru atenuarea riscurilor de șomaj într-o situație de urgență.

(12) Klaus Regling, Webinar – „Deepening EMU and the role of ESM” [Aprofundarea UEM și rolul ESM], 5.5.2021.

(13) C(2021) 2500 final.